આજ માર્ચનો છેલ્લો દિવસ છે અને એને અને ક્રશ વચ્ચે કોઈજ સંબંધ નથી પણ તોય વાંચો…. CA અને નામા લખનારા માર્ચ એંડીગનો કેટલો વકરો થશે, કેટલો ઇસ્કોતર ભરાશે તેની ગણત્રી કરી રહ્યાં હશે. કેલ્ક્યુલેટર, કિ-બોર્ડની સ્વીચો દબાવીને તેમના હાથની આંગળીયુને ખાલી ચડી ગઈ હશે. તેમના ચહેરા પર ભારે મથામણ બાદ પોતાના કલાઈન્ટની પુરાંતને, કાગળિયા પર તરજોડ કરી સમુસુતરુ પાર પાડી નાંખવાના લીધે, તેમ જ નાણાકીય વર્ષ પુરુ થવાથી, નિતાંત શાંતિ અને હાસકારાના ભાવ હશે, એવા જ ભાવ ધોમધખતા તડકા પછીનાં નમતા રોંઢે ગરમીથી કંટાળેલા દરેક નાગરિકના ચહેરા પર હોવાના જ. છંછેડાયેલી યૌવનાં જેવો લાલઘૂમ સૂર્ય ક્ષિતિજ નીચે ઉતરી ગયો હતો, એવા ટાણે ગરમીથી કંટાળેલ હું મારા રામપ્યારી સ્કૂટરના કાન મરડતો ફલેટના મુખ્ય દરવાજે દાખલ થયો.